Varujan Vosganian, lider ALDE: Nu noi suntem iniţiatorii unei OUG pe amnistie și grațiere. Nu se va da în şedinţa de Guvern. Dacă se va da, nu eu sunt cel pe care trebuie să îl întrebaţi

Vicepreședintele ALDE Varujan Vosganian a declarat luni la Parlament că ”nu se va da OUG pe amnistie și grațiere mâine”. Vosganian a făcut declarația la finalul întâlnirii cu conducerea partidului.

„Dacă se va da, nu eu sunt cel pe care trebuie să îl întrebaţi. Noi nu vă putem răspunde la întrebarea dacă cineva o va iniţia sau nu. Nu noi suntem iniţiatorii unei astfel de OUG. Mâine, pe ordinea de zi (a şedinţei de Guven – n.r.) nu este prevăzută o OUG care să aibă ca temă graţierea şi amnistia (…), aşa cum cu generozitate ne informau zvonurile. Nu este programată o altă şedinţă de Guvern săptămâna asta, din ceea ce ştiu. În discuţiile pe care le-am avut noi astăzi în Biroul permanent, în care unii dintre colegi au ridicat această chestiune, răspunsul pe care noi l-am dat a fost acesta – în şedinţa de mâine nu este programată o astfel de OUG şi că altă şedinţă în această săptămână nu este”, a declarat Varujan Vosganian, citat de News.ro.

„Pentru un astfel de act normativ trebuie să vedem exact ce cuprinde. Despre oportunitatea politică noi nu am avut o discuţie cu PSD şi, în orice caz, noi nu am fost printre promotorii unei astfel de OUG (…) şi o astfel de OUG nu se dă. (…) Certitudinea pentru noi este că nu am fost printre promotorii unei astfel de OUG şi că ea nu se va da în şedinţa de Guvern. (…) Dacă se va da, nu eu sunt cel pe care trebuie să îl întrebaţi. Noi nu vă putem răspunde la întrebarea dacă cineva o va iniţia sau nu. Nu noi suntem iniţiatorii unei astfel de OUG”, a mai spus deputatul ALDE.

Reamintim că astăzi au avut loc discuții multiple între Călin Popescu Tăriceanu, Liviu Dragnea, Tudorel Toader și Viorica Dăncilă pe tema unei OUG de amnistie și grațiere, potrivit surselor G4Media.ro. OUG este cerută insistent de Liviu Dragnea. Până la acest moment, cel care s-ar opune este Tăriceanu.

Foto: CDep.ro